Imtella' Diċembru 9, 2020 Quddiem l-inkjesta pubblika dwar il-qtil ta' Daphne Caruana Galizia l-eks kap tal-aħbarijiet tal-PBS, Reno Bugeja qal li fis-7 snin li għamel bħala kap tal-Aħbarijiet qatt ma kellu indħil, lanqas mill-Uffiċċju tal-Prim Ministru, u li kieku kellu, ma kienx jaċċetta. Dwar il-pressjonijiet li jsiru fuq il-ġurnalisti u minn fejn jiġu, is-sur Bugeja qal li dawn jiġu minn kullimkien, imma jrid ikun il-ġurnalist li ma jċedix għalihom. Mistoqsi dwar ir-rappurtaġġ taż-żjara fl-Ażerbajġan tal-ex Prim Ministru Joseph Muscat lill-President Ilham Aliyev, is-sur Bugeja qal li ma kinitx saritilhom applikazzjoni għall-Visa u għalhekk il-krew ma marx għax weħel Pariġi. Dwar ir-rappurtaġġ tal-PBS dwar allegazzjonijiet li joħorġu f'media oħra, is-sur Bugeja qal li fi żmienu, il-PBS ippubblika kull allegazzjoni u li ħadd qatt ma qallu biex iżomm il-brejkijiet.